IVL ฮุบ “DuPont Teijin” รุกธุรกิจฟิล์ม-โพลีเอสเตอร์ หวังเสริมแกร่งในอนาคต
IVL ฮุบ “DuPont Teijin" รุกธุรกิจฟิล์ม-โพลีเอสเตอร์ หวังเสริมแกร่งในอนาคต คาดดีลแล้วเสร็จช่วงปลายปีนี้
10 ต.ค. 2560

บริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า เมื่อวันที่ 10 ต.ค. ที่ผ่านมา บริษัท Indorama Netherlands BV (INBV) ซึ่งเป็นบริษัทย่อยทางอ้อม ได้ลงนามในสัญญาซื้อกิจการในอัตราร้อยละ 100 ในกิจการ DuPont Teijin ซึ่งเป็นกิจการผลิตฟิล์ม โดยคาดว่าการซื้อกิจการดังกล่าวจะดำเนินการแล้วเสร็จในช่วงปลายปี 60 หรือช่วงต้นปี 61 ซึ่งเป็นไปตามการอนุมัติทางกฎหมายตามเกณฑ์ปกติ
โดย DuPont Teijin Films (DTF) เป็นบริษัทร่วมทุนระหว่าง บริษัท DuPont และ บริษัท Teijin Limited โดย DTF เป็นผู้ผลิตฟิล์มโพลีเอสเตอร์ Biaxially-Oriented Polyethylene (BOPET) และ Polyethylene Naphthalate (PEN) ชั้นนำของโลก ซึ่งอยู่ในกลุ่มผลิตภัณฑ์ที่มีมูลค่าเพิ่ม (High Value Added) และใช้เป็นวัสดุพิเศษสำหรับใช้งานเฉพาะด้านในอุตสาหกรรมต่าง ๆ เช่น อุตสาหกรรมการบรรจุภัณฑ์ อุตสาหกรรมยานยนต์ อุตสาหกรรมสื่อแม่เหล็กขั้นสูง ระบบการถ่ายภาพ อุปกรณ์ไฟฟ้าและอิเล็คทรอนิกส์ รวมทั้งผลิตภัณฑ์อื่น ๆ อีกมากมายที่มีความสาคัญต่อชีวิตสมัยใหม่ อีกทั้ง DTF ยังได้รับการยอมรับว่าเป็นผู้นำตลาดในกลุ่มของนวัตกรรมผลิตภัณฑ์อีกด้วย
ทั้งนี้ กิจการ DuPont Teijin ประกอบด้วยโรงผลิตทั้งหมด 8 แห่ง ที่ตั้งอยู่ในประเทศสหรัฐอเมริกา ทวีปยุโรป และสาธารณรัฐประชาชนจีน โดยมีศูนย์กลางด้านนวัตกรรมระดับโลกอยู่ที่ประเทศอังกฤษ ซึ่งมีกำลังการผลิตฟิล์มและวัสดุ โพลีเมอร์ จำนวนรวม 277,000 ตัน/ปี
ด้านนายอาลก โลเฮีย ประธานเจ้าหน้าที่บริหารกลุ่ม IVL เปิดเผยว่า การเข้าซื้อกิจการครั้งนี้ถือเป็นบทเริ่มต้นใหม่ และนับเป็นก้าวแห่งการสร้างความเป็นผู้นำด้านโซลูชั่นให้แก่ลูกค้าในด้านฟิล์ม ซึ่งการเข้าซื้อกิจการเป็นไปตามกลยุทธ์การดำเนินธุรกิจด้วยความรอบคอบ เพื่อสร้างการเติบโตในอุตสาหกรรมที่มีความเกี่ยวข้องกับธุรกิจหลัก และเป็นรากฐานที่แข็งแกร่งสำหรับการเติบโตในอนาคต เนื่องจาก DTF มีความแข็งแกร่งด้านการวิจัยและพัฒนา มีการถือครองสิทธิบัตรกว่า 700 รายการ จึงมีความเหมาะสมเชิงยุทธศาสตร์สอดคล้องกับความสามารถด้านนวัตกรรมของบริษัท
“เรายึดมั่นในความหลากหลายและถือเป็นค่านิยมหลักของบริษัท และเรามีความยินดีที่จะต้อนรับทีมบริหารที่แข็งแกร่งจาก DTF รวมถึงพนักงานที่มีความสามารถทุกคนเข้าสู่ครอบครัวของเรา” นายโลเฮีย กล่าว
สำหรับข้อตกลงในครั้งนี้ ประกอบด้วยโรงงานผลิตและศูนย์วิจัยและพัฒนาที่มีความเกี่ยวข้องกับกิจการร่วมทุน 4 แห่งในประเทศสหรัฐอเมริกา อังกฤษ ลักเซมเบิร์กและฮ่องกง (DTFC) ซึ่งรวมกิจการร่วมทุน 2 แห่งในจีน (ร้อยละ 51) รวมทั้งความสามารถด้านการขายและด้านเทคนิค ทรัพย์สินทางปัญญา ใบอนุญาตและตราสินค้าที่ได้รับการจดทะเบียน
ด้านอุตสาหกรรมฟิล์ม BOPET ระดับโลกมีการเติบโตอย่างรวดเร็วและมีการพัฒนารูปแบบการใช้งานเพิ่มเติม โดยคาดการณ์ว่า ความต้องการบริโภคฟิล์ม BOPET ทั่วโลกจะมีการเติบโตเพิ่มขึ้นโดยเฉลี่ยอยู่ที่ร้อยละ 7 ต่อปี จึงทำให้การเข้าซื้อกิจการครั้งนี้มีความน่าสนใจ โดยปัจจัยหลักที่ส่งผลต่อความสำเร็จในอุตสาหกรรม ได้แก่ ความใกล้ชิดลูกค้า นวัตกรรมผลิตภัณฑ์และความสามารถด้านการวิจัยและพัฒนา ซึ่งมีความสอดคล้องกับความสามารถหลักของ DTF
อย่างไรก็ตาม การเข้าซื้อกิจการครั้งนี้จะส่งผลให้ IVL มีการบูรณาการไปยัง PET เพิ่มเติม และสามารถสร้างมูลค่าเพิ่มในแก่ธุรกิจผ่านการบริโภค NDC ที่ผลิตขึ้นเองภายใน โดย NDC เป็นเคมีภัณฑ์ชนิดพิเศษที่ใช้ในพอลิเมอร์และฟิล์มที่มีสมรรถนะสูง และในปัจจุบัน IVL เป็นผู้ผลิต NDC เชิงพาณิชย์เพียงรายเดียวในโลก